17 മണിക്കൂര് നീണ്ട ശസ്ത്രക്രിയ 53കാരന് ജീവിതത്തിലേക്ക് തിരുവനന്തപുരം: മെഡിക്കല് കോളേജ് ആശുപത്രിയില് 17 മണിക്കൂര് നീണ്ട ശസ്ത്രക്രിയയിലൂടെ രോഗിയുടെ നട്ടെല്ലിനു കീഴ്ഭാഗത്തെ ട്യൂമര് നീക്കം ചെയ്തു. സൂപ്പര് സ്പെഷ്യാലിറ്റി ബ്ലോക്കിലെ ന്യൂറോസര്ജറി, സര്ജിക്കല് ഗ്യാസ്ട്രോ എന്ററോളജി, യൂറോളജി വിഭാഗങ്ങള് സംയുക്തമായി നടത്തിയ ശസ്ത്രക്രിയയാണ് പാലോട് സ്വദേശിയായ 53കാരന്്റെ ജീവന് രക്ഷിക്കാനായത്. അപകടകരമായ നിലയില് വളര്ന്ന സേക്രല് കോര്ഡോമ എന്നറിയപ്പെടുന്ന ട്യൂമറുമായി കഴിഞ്ഞ ജൂലായിലാണ് ഇദ്ദേഹത്തെ ആശുപത്രിയില് പ്രവേശിപ്പിച്ചത്. മലമൂത്ര വിസര്ജനത്തിനുള്ള ബുദ്ധിമുട്ടും ഇരുകാലുകളില് നീരും അതിതീവ്രമായ വേദനയുമായാണ് രോഗി ആശുപത്രിയില് എത്തിയത്. തുടര്ന്നു നടത്തിയ പരിശോധനയില് രോഗിയില് ട്യൂമര് കണ്ടെത്തി. ജൂലായ് 20ന് വിവിധ ചികിത്സാ വിഭാഗങ്ങള് സംയുക്തമായി ശസ്ത്രക്രിയ തീരുമാനിച്ചു. സൂപ്പര് സ്പെഷ്യാലിറ്റി ബ്ലോക്കിലെ ന്യൂറോസര്ജറി, സര്ജിക്കല് ഗ്യാസ്ട്രോ എന്ററോളജി, യൂറോളജി എന്നീ വിഭാഗങ്ങള് ചേര്ന്നാണ് നടത്തിയത്. മലാശയത്തിനും നാഡീവ്യൂഹങ്ങള്ക്കും കേടുസംഭവിക്കാതെ ഉദരഭാഗത്തിലൂടെയും ശരീരത്തിെന്റ പിന്ഭാഗത്തിലൂടെയുമാണ് ശസ്ത്രക്രിയ ചെയ്തു മുഴ നീക്കിയത്. ശത്രക്രിയക്ക് ശേഷം നട്ടെല്ലിനു ബലക്ഷയം വരാതിരിക്കാന് നട്ടെല്ലും ഇടുപ്പെല്ലുകളും തമ്മില് സ്ക്രൂകളും കമ്ബികളും ഉപയോഗിച്ച് ബന്ധിപ്പിച്ചു ബലപ്പെടുത്തി. തീവ്രപരിചരണ വിഭാഗത്തില് നിന്നും വാര്ഡിലേക്ക് മാറ്റിയ രോഗിയെ ഫിസിയോതെറാപ്പിക്കുശേഷം കഴിഞ്ഞ ദിവസം ഡിസ്ചാര്ജ് ചെയ്തു. ന്യൂറോസര്ജറി വിഭാഗത്തിലെ ഡോ. കെ.എല് സുരേഷ്കുമാര്, ഡോ ബിഎസ് സുനില്കുമാര്, ഡോ. എല്.എസ്. ജ്യോതിഷ്, ഡോ. സാനു വിജയന്, ഡോ. വി. അഭിഷേക്, സര്ജിക്കല് ഗ്യാസ്ട്രോ വിഭാഗത്തിലെ ഡോ. രമേശ് രാജന്, ഡോ. സുഭാങ്കര് സാഹ, ഡോ. റിസ്വാന്, യൂറോളജി വിഭാഗത്തിലെ ഡോ. പി. ആര്. സജു, ഡോ. കെ.പി. നിര്മ്മല്. അനസ്തേഷ്യ വിഭാഗത്തിലെ ഡോ. ഉഷാകുമാരി, ഡോ. ജയചന്ദ്രന്, നഴ്സുമാരായ മായ, മാലിനി, സിബി, ശ്രീലേഖ, ഫ്ലോറ, ഷീജ, സയിന്റിഫിക് അസിസ്റ്റന്റ് റെസ്വി, നിസ, അനതേഷ്യാ ടെക്നിഷ്യന് സുധീഷ്, തീയറ്റര് സ്റ്റാഫ് പ്രതീഷ്, വിഷ്ണു, നിബിന് എന്നിവര് ശസ്ത്രക്രിയയില് പങ്കെടുത്തു.